KLASA: 034-05/24-01/169

URBROJ: 711-02-02/02-2024-02

Zagreb, 19. prosinca 2024.

**IVO BURMAS**

**član uprave društva**

**Komunalne djelatnosti d.o.o., Vela Luka**

**Predmet: mišljenje na zahtjev obveznika Ive Burmasa**

* ***daje se***

Povjerenstvo za odlučivanje o sukobu interesa (u daljnjem tekstu: Povjerenstvo) je dana 6. prosinca 2024. pod klasifikacijskom oznakom KLASA: 034-05/24-01/169 zaprimilo zahtjev za davanjem mišljenja koji je podnio obveznik Ivo Burmas, član uprave društva Komunalne djelatnosti d.o.o., Vela Luka.

U podnesenom zahtjevu obveznik je zatražio mišljenje ima li on kao član uprave- direktor društva Komunalne djelatnosti d.o.o. iz Vela Luke pravo na isplatu božićnice, regresa i ostalih neoporezivih primitaka. Obveznik u zahtjevu navodi i da u predmetnom trgovačkom društvu u stvarnosti, uz poslove člana uprave - direktora, obavlja i poslove tehničkog direktora te i druge poslove po potrebi.

Povodom navedenog zahtjeva obveznika, Povjerenstvo, u sastavu Aleksandre Jozić-Ileković, kao predsjednice Povjerenstva, Igora Lukača, Nike Nodilo-Lakoš, Ines Pavlačić i Ane Poljak, kao članova Povjerenstva, je na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI) na 67. sjednici održanoj 19. prosinca 2024. obvezniku dalo mišljenje kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Sukladno članku 7. točki d) ZSSI-a, obveznicima je zabranjeno primiti dodatnu naknadu za poslove obnašanja javnih dužnosti. Prema članku 5. stavku 1. točki 2. ZSSI-a, plaća obveznikaje svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Zakonska odredba koja se odnosi na primitak dodatnih naknada obvezuje sve zakonske obveznike, neovisno o tome koju dužnost iz članka 3. stavaka 1. ili 2. ZSSI-a obnašaju, osim ako posebnim zakonom za pojedine kategorije obveznika nije drukčije propisano.

Nadalje, Smjernicom od 31. siječnja 2022. Povjerenstvo je definiralo da sukladno članku 7. točki d) ZSSI-a obveznici navedeni u članku 3. toga Zakona, koji temeljem ugovora o radu ili drugog ugovora iz radnog odnosa obnašaju javnu dužnost, ne smiju pored plaće koju primaju za njezino obnašanje ostvarivati druge primitke (osim ako drugim zakonom nije drukčije propisano) kao što su isplate božićnice, regresa za godišnji odmor, dara za dijete, bonusa za ostvarene rezultate poslovanja te uplate u dobrovoljni mirovinski fond, dodatno zdravstveno osiguranje, životno osiguranje i sl., jer se drugi primici isplaćeni uz plaću ne mogu smatrati plaćom obveznika, već drugim dodatkom za obnašanje javne dužnosti.

Prema tome, na obveznika Ivu Burmasa, člana uprave trgovačkog društva Komunalne djelatnosti d.o.o. iz Vela Luka, primjenjuje se zabrana propisana člankom 7. točkom d) ZSSI-a te mu je zabranjeno uz plaću ostvarivati neoporezive primitke.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obvezniku Ivi Burmasu, elektroničkom dostavom
2. Objava na internetskoj stranici Povjerenstva
3. Pismohrana